Il-Pulizija ta’ Hong Kong ħabbret li fetħet inkjesta dwar allegat każ ta’ moħqrija fuq l-annimali wara li l-allegat aggressur tella’ fuq Facebook xi ritratti li juru kelb idur fl-ilma fil-magna tal-ħasil. Fir-ritratti li tella’ sid il-kelb fuq l-Internet taħt l-isem Jacky Lo, jidher kelb abjad jipprova jaqbad mat-tarf tal-magna tal-ħasil li bdiet iddur b’veloċità qawwija ħafna. B’mod iddisprat il-kelb jidher li pprova joħroġ rasu barra mill-ilma biex ikun jista’ jieħu n-nifs. Sid il-kelb iddefenda lilu nnifsu billi stqarr li ried juri “mod veloċi ħafna ta’ kif għandek taħsel kelb”. Bi tweġiba għal dan, persuna fuq Facebook staqsih jekk qatilx lill-kelb, b’sidu jwieġeb: “Iva. Tixtieq tara?” B’reazzjoni għal dan l-att ta’ moħqrija, kienu madwar 20,000 persuna li ffirmaw petizzjoni fuq l-Internet fejn talbu lill-awtoritajiet biex jieħdu passi. F’Hong Kong, min jinqbad iwettaq atti ta’ moħqrija kontra l-annimali jista’ jeħel sa tliet snin ħabs u multa ta’ 26,000 dollaru. S’issa l-pulizija qalet li għadha ma arrestat lil ħadd.